《黔山杂吟 其一》
清代·曹楙坚

南出蛾螂塘，记险从此始。山脉悉联络，形若臂使指。

又如骏马足，一逸不能止。峭根拔地生，危峰倚天起。

光含朝暾红，气积暮烟紫。云开壁面削，雨过翠骨洗。

行人望不见，下马秋色里。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。